**Informatīvais ziņojums**

"Par Komisijas PSRS totalitārā komunistiskā okupācijas režīma upuru skaita un masu kapu vietu noteikšanai, informācijas par represijām un masveida deportācijām apkopošanai un Latvijas valstij un tās iedzīvotājiem nodarīto zaudējumu aprēķināšanai darbību 2021. gadā un 2022. gadā"

Informatīvais ziņojums sagatavots, lai sniegtu pārskatu Ministru kabinetam par 2021. gadā veiktajiem un 2022. gadā veicamajiem pasākumiem atbilstoši finansējumam saskaņā ar Ministru kabineta 2006. gada 30. maija noteikumu Nr. 446 "Komisijas PSRS totalitārā komunistiskā okupācijas režīma upuru skaita un masu kapu vietu noteikšanai, informācijas par represijām un masveida deportācijām apkopošanai un Latvijas valstij un tās iedzīvotājiem nodarīto zaudējumu aprēķināšanai nolikums" 3.6. apakšpunktu, kurā noteikts, ka Komisijai PSRS totalitārā komunistiskā okupācijas režīma upuru skaita un masu kapu vietu noteikšanai, informācijas par represijām un masveida deportācijām apkopošanai un Latvijas valstij un tās iedzīvotājiem nodarīto zaudējumu aprēķināšanai (turpmāk – Komisija) ir uzdevums "noteiktā kārtībā katru gadu iesniegt Ministru kabinetā informatīvu ziņojumu par komisijas darbību".

Komisijas darba mērķis ir noteikts Saeimas 2005. gada 12. maija deklarācijā "Deklarācija par Latvijā īstenotā Padomju Sociālistisko Republiku Savienības totalitārā komunistiskā okupācijas režīma nosodījumu", kurā Ministru kabinetam tika uzdots izveidot Komisiju.

Pašlaik Komisijas darbs notiek piecos galvenajos virzienos:

1. Latvijas tautsaimniecībai nodarīto zaudējumu aprēķināšana;

2. Latvijas demogrāfisko zaudējumu apzināšana;

3. Latvijas videi nodarīto zaudējumu aprēķināšana;

4. PSRS militāri rūpnieciskā kompleksa darbības rezultātā Latvijai nodarīto zaudējumu apzināšana;

5. Juridiskā pamatojuma izstrāde prasības sastādīšanai pret atbildētājvalsti.

Šis darbs norit saskaņā ar 2015. gada 5. novembrī Baltijas valstu tieslietu ministru kopīgajā deklarācijā noteikto kopīgo darbu:"… zinātniski pamatoti veikt zaudējumu aprēķinus …", saskaņojot aprēķinu metodoloģijas, lai panāktu "… Baltijas valstu okupācijas pienācīgu izvērtēšanu starptautiskajā līmenī".

**1. Par finansējuma 35 770 EUR apmērā izlietojumu 2021. gadā**

**1.1. Sagatavots materiāls "Latvijas okupācijas zaudējumu atlīdzības prasības uzturēšana starptautiskajā arēnā”**

Iegūtajā materiālā apzināti un apkopoti argumenti zaudējumu atlīdzības prasības uzturēšanai, kas izteikti starptautiskajās organizācijās, divpusējās attiecībās un citos formātos, kā arī salīdzināti tie ar līdzīgām citu valstu kompensācijas prasībām. Apkopojums atspoguļo Latvijas zaudējumu atlīdzības prasības uzturēšanas nepieciešamību kā pierādījumu par Latvijas prasības esamību.

**1.2. Izstrādāts darbs "Latvijas un PSRS budžeta izdevumu kompleksa analīze, identificējot izdevumu prioritātes un galvenās to pozīcijas 1961.-1990. gadam"**

Šī darba rezultāti apstiprina sekojošo: kaut ieņēmumi Latvijas teritorijā 1946. – 1990. gadam sastādīja 84,9 miljardi rbļ., kopējie izdevumi 1946. – 1990. gadam Latvijas teritorijā bija tikai 70,4 miljardi rubļu (83%), tai skaitā: Latvijas PSR budžeta izdevumi 45,7 miljardi rubļu un PSRS budžeta izdevumi– 24,7 miljardi rubļu.Jāatzīmē, ka PSRS militāro un represīvo ministriju un institūciju izdevumi Latvijas teritorijā sastādīja 13,8 miljardi rubļu. Kopumā - budžeta izdevumu struktūru PSRS okupācijas laikā var raksturot kā attīstību bremzējošu, nevis veicinošu. Nesamērīgie militāro un represīvo iestāžu izdevumi, kā arī pārējo nozaru pakārtošana PSRS citu interešu apmierināšanai, noveda pie Latvijas sociālekonomiskas atpalicības salīdzinājumā ar tuvējām kaimiņvalstīm ārpus PSRS teritorijas.

PSRS okupācijas periodā radītās sociālekonomiskās disproporcijas radīja un joprojām rada smagas sekas Latvijas iedzīvotājiem un tautsaimniecībai. Šie fakti ir jāskaidro gan Latvijas, gan arī starptautiskajai sabiedrībai.

**1.3. Maketēts un iespiests dokumentu apkopojums ""Kulaku" kā šķiras likvidācija – Latvijas turīgās zemniecības sagraušana. 1944. – 1949. gads"** (~ 120 lpp. A4 formātā)

Sadarbībā ar Komisijas speciālistiem veikts grāmatas satura rediģēšanas, dizaina izstrādes un iespiešanas darbs 152 lpp. apmērā A5 formātā 1200 eksemplāri.

**1.4. Veikta dokumentu apkopojuma ""Kulaku" kā šķiras likvidācija – Latvijas turīgās zemniecības sagraušana. 1944. – 1949. gads" rediģēšana, sadarbība ar tipogrāfijas maketētāju, noorganizēts prezentācijas pasākums.**

Sadarbībā ar tipogrāfiju veikts grāmatas satura rediģēšanas un dizaina saskaņošanas darbs. Grāmata prezentēta 31. augustā Kara muzejā pasākumā: „Kulaku" kā šķiras likvidācija – Latvijas turīgās zemniecības sagraušana. 1944. – 1949. gads" atvēršanas svētki, vienlaicīgi atzīmējot Latvijas uzvaras 27. gadadienu kopš Krievijas karaspēka izvešanas no Latvijas”. Pasākumā ar referātiem piedalījās 8 augstas amatpersonas, ekonomisti un vēsturnieki.

**1.5. Sagatavots dokumentu krājums "Latvijas attīrīšana no „pretpadomju elementiem” 1944.-1953. (~ 150 lpp.)**

Krājumā apkopoti PSRS valdības un represīvo iestāžu norādījumi, rīkojumi un pavēles par Latvijas attīrīšanas uzsākšanu un izvēršanu, parādītas represijas pret nacionālajiem partizāniem kā "dzimtenes nodevēju" ģimenes locekļiem, pret "kulakiem", repatriantiem, sociāldemokrātiem un citām Latvijas iedzīvotāju kategorijām. Apkopotajos dokumentos atklātas arī varas iestāžu nelikumības un noziegumi represiju veikšanas laikā, kā arī ieslodzījuma vietās – cietumos. Iegūts sistematizēts pārskats par to, kā PSRS okupācijas vara Latvijā neitralizēja vai pat iznīcināja padomju varai nevēlamos cilvēkus.

Šis materiāls ir ievietots Komisijas tīmekļvietnē [www.okupacijaszaudejumi.lv](http://www.okupacijaszaudejumi.lv)

**1.6. Dažādi**

**1.6.1.** Pabeigta Latvijas Nacionālajā arhīvā padomju režīma represēto personu apzināšana un datubāzes izveide par laiku 1940.-1989. gadam, veicot no Iekšlietu ministrijas Informācijas centra saņemto represēto personu kartotēkas ~ 116 000 personām kartiņu datu ievadi datubāzē, precizējot iespējamās kļūdas, papildus apvienojot 78 Excel atsevišķās tabulas vienā un papildinot to ar kartotēkas kastītes identifikatoru.

**1.6.2.** Lai iegūtu dzīvās liecības par to, kas un kā īstenojās padomju varas laikā tautsaimniecības plānošanā, vadīšanā un organizēšanā, par politiskiem procesiem sabiedrībā, veikta divu interviju ierakstīšana 4,3 st. apjomā ar šādiem Latvijas PSR laika augstākā līmeņa speciālistiem: 1) ar Jāni Baškeru **-** atvaļināts pulkvežleitnants, dienējis dažādās PSRS pretgaisa aizsardzības daļās, bijis MP Sabiedrības drošības departamenta direktors, Aizsardzības ministrijas ģenerālinspektors, Latviešu strēlnieku apvienības priekšsēdētājs u.c. 2) ar Jāzepu Ancānu - Specializēto prokuroru nodaļu virsprokurors, Prokuroru padomes priekšsēdētājs,Ģenerālprokurora vietnieks u.c. amatos. Intervijas pieejamas Komisijas tīmekļvietnē [*www.okupacijaszaudejumi.lv*](http://www.okupacijaszaudejumi.lv)*.*

**1.6.3.** Tīmekļvietne [*www.barikadopedija.lv*](http://www.barikadopedija.lv) papildināta ar precizētu informāciju par ekonomiskiem procesiem Latvijā pirms PSRS sabrukšanas un neatkarības atgūšanas, ievietotas vairāk nekā 100 lapaspuses ar teksta atšifrējumiem un attēliem JEPG formātā ar metadatiem, kas nav pieejami citās tīmekļvietnēs.

**1.6.4.** Komisijas tīmekļvietnē [*www.okupacijaszaudejumi.lv*](http://www.okupacijaszaudejumi.lv) veikti precizējumi un papildinājumi ar aktuāliem materiāliem visu trīs valodu sadaļās, ievietotas 2 dzīvās intervijas, nodrošināta tīmekļvietnes uzturēšana.

**1.6.5.** Komisijas pārstāvji piedalījušies divos starptautiskajos pasākumos: „9th European Remembrance Symposium titled Memory and Identity in Europe: Presence and Future”, kas notika Tallinā (Igaunija) un Eiropas atmiņas un sirdsapziņas platformas dalībnieku gada kopsapulcē, kas notika Prāgā (Čehija).

**2. Par plānoto finansējuma 135 770 EUR apmērā izlietojumu 2022. gadā**

**2.1.****Kopsavilkuma izstrāde par PSRS nodarītajiem zaudējumiem Latvijas valstij un tās iedzīvotājiem.**

2023. gada I. ceturksnī Ministru kabinetā tiks iesniegts Informatīvais ziņojums par MK komisijas darbības 2005.-2009. g. un 2013.-2022. g. rezultātiem – kā juridiski pamatots koncentrēts kopsavilkums. Paredzēta dažādu ekspertu piesaiste daudzveidīgās informācijas apkopošanai. Rezultātā tiks apkopots 14 gadu ilgais MK komisijas darbs, aptverot visas nozares. 2022. gada II. ceturksnī paredzēts iesniegt Ministru kabinetā starpziņojumu.

**2.2. Izstrādātā vēsturiski un juridiski pamatotā kopsavilkuma par PSRS nodarītajiem zaudējumiem Latvijas valstij un tās iedzīvotājiem ekspertīze**

Izstrādātajā apkopojumā jāpārskata pielietotā juridiskā metodoloģija, terminoloģija un vēsturisko faktu pamatojums. Kopsavilkums dos pamatojumu Latvijas zaudējumu atlīdzības prasības kvalitatīvai sagatavošanai atbilstoši starptautiskās aprites prasībām.

**2.3. Starptautiskas konferences „Dezinformācijas politehnoloģija par Baltijas vēstures jautājumiem” organizēšana**

Konferences mērķis ir paplašināt iespēju skaidrot Latvijas un starptautiskai sabiedrībai par PSRS okupācijas periodā nodarītajiem zaudējumiem un to radītajām sekām kontekstā ar Krievijas izplatīto plašo daudzveidīgās dezinformācijas klāstu masu mēdijos.

**2.4. PSRS budžeta ieņēmumi un izdevumi Latvijā par laiku 1944.– 1990. gadam pētījumu kopsavilkuma izstrāde (100 lpp.)**

2013.-2020. gadam komisijas uzdevumā veikti pētījumi pēc izstrādātas metodoloģijas par budžeta ieņēmumiem un izdevumiem un to struktūru PSRS okupētajā Latvijā. Budžeta ieņēmumu un izdevumu analīze kategoriju un apakškategoriju griezumā lasītājiem sniegs precīzu, pārskatāmu informāciju par PSRS īstenoto koloniālo politiku Latvijā okupācijas laikā.

**2.5. Koncentrēta Latvijas demogrāfisko rādītāju krājuma sagatavošana par PSRS okupācijas laiku 1939.-1990.**

2015.-2019.g. ir sagatavots plašs materiāls par Latvijas demogrāfiskiem rādītājiem Latvijā okupācijas laikā. Uz šo pētījumu bāzes nepieciešams sagatavot koncentrētu datu kopsavilkumu, kas būtu informatīva un ērti pārskatāma kompakta rokasgrāmata par demogrāfiskajiem rādītājiem Latvijā PSRS okupācijas laikā.

**2.6.****Dokumentu krājuma sagatavošana „Kadru tīrīšana Padomju Latvijā no 1944. – 1953. gadam” (par Staļina laika periodu)**

Latvijas sovjetizācijas laikā tika sistemātiski un regulāri sarīkotas kadru attīrīšanas no valdošajam režīmam neuzticamajiem un nevēlamajiem cilvēkiem, skarot burtiski visus sabiedrības slāņus un iestādes. Arhīvos atrastie dokumenti sabiedrībai sniegs liecības par PSRS laika varas attieksmi pret dažādiem tā laika sabiedrības locekļiem.

**2.7. Materiālu apkopojums par PSRS īstenoto rusifikācijas politiku okupācijas laikā Latvijā**

Padomju okupācijas gadi ir cieši saistīti ar Latvijas sovjetizāciju, kad tika noformētas okupācijas režīma varas struktūras ar jaunu, Maskavai uzticamu darbinieku sastāvu, visādos veidos nīdēta latviešu valoda un nostiprināta krievu valodas diktatūra. Apkopojums Latvijas sabiedrībai dos papildus zināšanas par PSRS laika varas attieksmi pret vietējām pamatnācijām.

**2.8. Tipogrāfijas pakalpojumi**

Ieplānots maketēt un iespiest astoņas grāmatas par Komisijas darbības laikā veiktajiem pētījumiem.

**2.9. Plānoto grāmatu maketu izstrādes un iespiešanas darbu koordinācija, sadarbojoties ar tipogrāfiju. Grāmatu maketēšanas, kļūdu labošanas, saskaņošanas ar autoriem, dizaina izstrādes koordinēšana un izdoto grāmatu prezentēšanas pasākumu organizēšana.**

Šī darba koordinators būs atbildīgs par sekmīgu un laicīgu šī darba darbu izpildi

**2.10. Koordinācijas darbs Baltijas valstīs PSRS radīto zaudējumu aprēķinu veikšanā un metodoloģiju saskaņošanā**

Atbilstoši 2015. gada 5. novembrī parakstītajai Baltijas valstu tieslietu ministru deklarācijai Igaunijas un Lietuvas kolēģi turpina šo darbu saskaņā ar Latvijā izstrādātajām metodoloģijām. Jāturpina šo darbu koordinācija, kā arī jānodrošina Komisijas pārstāvniecība starptautiskos pasākumos.

**2.11. Sabiedrības informēšana un izglītošana par Komisijas pētījumos iegūtiem rezultātiem**

Jāsagatavo un jāievieto informācija dažādās mājas lapās, sociālajos tīklos, interneta vietnēs u.c., lai paaugstinātu sabiedrības izpratni par PSRS okupācijas laiku Latvijā.

**2.12. Interviju organizēšana ar Latvijas PSR laika augstākā līmeņa tautsaimniekiem, speciālistiem, statistiķiem, dažādu jomu valsts struktūru vadītājiem**

Lai iegūtu dzīvās liecības par to, kas un kā īstenojās padomju varas laikā tautsaimniecības plānošanā, vadīšanā un organizēšanā, par politiskiem procesiem sabiedrībā, veikt divu interviju ierakstīšanu ar attiecīgām personām.

**2.13. Komisijas mājaslapas uzturēšana, pastāvīga aktualizācija**

Interneta vietnē [*www.okupacijaszaudejumi.lv*](http://www.okupacijaszaudejumi.lv) pastāvīgi jāaktualizē un jāpapildina informācija par Komisijas darbu un okupācijas jautājumiem, infogrammu izstrāde un ievietošana.

**2.14. Tulkošanas un rediģēšanas darbi**

Interneta vietnē [*www.okupacijaszaudejumi.lv*](http://www.okupacijaszaudejumi.lv) sadaļas krievu un angļu valodā jāievieto attiecīga informācija. Plāna 8. punktā paredzēts izdot grāmatas, kuras daļa vispirms ir jāpārtulko un jāizrediģē. Sadarbībai ar Lietuvas, Igaunijas, Polijas, Prāgas platformas u.c. kolēģiem nepieciešama materiālu tulkošana (piem.: no/uz angļu, lietuviešu, poļu, čehu, igauņu, krievu valodām).

**2.15. Materiālu sakārtošana un pilnveidošana interneta vietnē** [***www.barikadopedija.lv***](http://www.barikadopedija.lv)

Interneta vietnei [*www.barikadopedija.lv*](http://www.barikadopedija.lv)kā vēsturisku faktu atspoguļotājai par neatkarības atgūšanas laiku nepieciešama papildus informācijas ~100 lpp. apjomā ievietošana un papildus metadatu pievienošana.

**2.16. Informatīvs apkopojums par juridiskā un vēsturiskā aspektā iespējamiem argumentiem, pārskatot dažādu juridisko saistību piemērojamību Latvijas prasībai**

Nepieciešams apzināt Latvijas un Krievijas starpā pastāvošus līgumus (gan daudzpusējus, gan divpusējus), ņemot vērā gan pirms okupācijas laika, gan arī PSRS okupācijas un pēc neatkarības atgūšanas laika līgumus un saistības, kas varētu tikt attiecināti uz Latvijas prasību, ņemot vērā arī starptautiskās konvencijas, intertemporālās piemērošanas aspektus.

Komisijas priekšsēdētājs Edmunds Stankevičs

R. Pazdere 29521934

[loib@inbox.lv](mailto:loib@inbox.lv)